শামসুজ্জামান খান: ধারে কাছেও নেই। বুদ্ধিজীবী বিষয়ে চমস্কির একটা বই আছে। ওই বইটা আমাকে ভীষণভাবে আকৃষ্ট করেছিল। সেই সঙ্গে পার্থ চ্যাটার্জি, গৌতম ভদ্র, এদের লেখাও আমাকে যথেষ্ট প্রভাবিত করেছে। সেখান থেকে দেখেই লিখেছিলাম। আমাদের এখনকার বুদ্ধিজীবীরা হয় সরকারের একেবারে ধামাধরা হয়ে গেছে অথবা উল্টাপাল্টা কথা বলছে। একটা কথা আছে, মাওলানা রুমীর বোধহয়, একটি দেশে সুস্থ এবং আধুনিক চিন্তাভাবনার পরিচয় পাওয়া যায় যখন রাজনীতিবিদরা বুদ্ধিজীবীদের পেছনে পেছনে ঘোরে। আর যখন বুদ্ধিজীবীরা রাজনীতিবিদদের পেছনে ঘুরবে, বুঝতে হবে সাংস্কৃতিক অধপতন ঘটে গেছে। আমাদের এখানে প্রায় সাংস্কৃতিক অধঃপতনের পর্যায়ে চলে গেছে। বঙ্গবন্ধু কোনো দিন কোনো বুদ্ধিজীবীকে ডেকে পাঠাননি। একবার মোজাফ্ফর অাহমদ চৌধুরীর সঙ্গে আলাপ করে কী এক বিষয়ে আব্দুর রাজ্জাক সাহেবের সঙ্গে আলাপ করবেন, কেউ বলছিল আপনি তাদেরকে ডেকে পাঠান। বঙ্গবন্ধু বললেন, তুমি কী বলো! উনাকে আমি ডেকে পাঠাব! আমি উনার কাছে যাব। এই পার্থক্যটা হয়ে গেছে।